ชสอ.ตุนเงิน ชูดอกเบี้ย4% ดูด3พันล้าน
ชสอ.เร่งระดมเงิน 3,000 ล้านตุนไว้ปล่อยกู้สมาชิก ออกตั๋วใช้เงิน อัดดอกเบี้ยสูงปรี๊ด 4%
16 พ.ค. 2559

ชสอ.เร่งระดมเงิน 3,000 ล้านตุนไว้ปล่อยกู้สมาชิก ออกตั๋วใช้เงิน อัดดอกเบี้ยสูงปรี๊ด 4%
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ออกตั๋วสัญญาใช้เงิน และเงินฝากประจำ รุ่นออมทวีทรัพย์ โดยระยะเวลาฝาก 15 เดือน จ่ายอัตราดอกเบี้ย 3-3.3% และระยะเวลาฝาก 36 เดือน จ่ายอัตราดอกเบี้ย 3.7-4% เริ่มตั้งแต่วันนี้ถึง 30 มิ.ย. 2559
ทั้งนี้ ชสอ.ได้ตั้งเป้าในการระดมเงินครั้งนี้ จำนวน 3,000 ล้านบาท เพื่อนำเงินไปปล่อยกู้ให้กับสมาชิก ในขณะเดียวกันเพื่อนำมาทดแทนเงินฝากหรือตั๋วสัญญาใช้เงินที่จะครบกำหนดในเร็วๆ นี้
นายเฉลิมพล กล่าวว่า แม้ว่ารัฐบาลได้มีการประกาศเลื่อนการลดวงเงินที่จะคุ้มครองเงินฝาก 1 ล้านบาทออกไปอีก 4 ปี แต่ไม่ได้ส่งผลกระทบกับยอดเงินฝากของสหกรณ์ออมทรัพย์ หรือทำให้เงินฝากสหกรณ์ไหลกลับไปฝากกับธนาคารพาณิชย์ เนื่องจากอัตราดอกเบี้ยเงินฝากของ ชสอ.สูงกว่าธนาคารพาณิชย์
ขณะเดียวกัน ชสอ.ได้มีการปรับลดอัตราดอกเบี้ยเงินกู้ลงประมาณ 0.25% เพื่อแข่งขันกับธนาคารพาณิชย์ที่ได้ลดดอกเบี้ยเงินฝาก 0.25% ไปก่อนหน้านี้ โดยยังคงมีนโยบายให้อัตราดอกเบี้ยทั้งเงินฝากและเงินกู้ของ ชสอ.สามารถที่จะแข่งขันกับธนาคารพาณิชย์ได้ โดยการออกตั๋วสัญญาใช้เงินจ่ายดอกเบี้ยสูงสุด 4%
สำหรับอัตราดอกเบี้ยเงินฝากของธนาคารพาณิชย์ ณ วันที่ 13 พ.ค. 2559 พบว่า ธนาคารพาณิชย์ที่จดทะเบียนในประเทศให้อัตราดอกเบี้ยสูงสุด 1.8750% สำหรับเงินฝากประจำ 24 เดือน ขณะที่ธนาคารต่างประเทศให้สูงสุด 2%